Bully Amerika

Bully Amerika atau American bully ialah satu baka anjing moden yang dikembangkan sebagai anjing pendamping dan pada asalnya dipiawaikan dan diiktiraf sebagai baka pada tahun 2004 oleh American Bully Kennel Club (ABKC). Piawaian baka terbitan mereka memerihalkan anjing ini sebagai anjing yang memberikan "kesan kekuatan hebat untuk saiznya".

Kebanyakan kelab kenel antarabangsa utama tidak mengiktiraf bully Amerika sebagai baka terpisah, termasuk The Kennel Club United Kingdom, American Kennel Club, dan Persekutuan Kinologi Antarabangsa (persekutuan antarabangsa kelab kenel dan pejabat pendaftaran baka tulen kebangsaan). Pada 15 Julai 2013, baka ini diiktiraf oleh United Kennel Club (UKC) yang berpangkalan di Amerika Syarikat.

Perangai pada anjing dewasa sangat bergantung pada pelatihan dan baka ini dapat menjadi sangat kuat menuntut dan perlu dilatih dengan betul. Oleh sebab saiz, kekuatan, agresi, dan kekerapan penglibatannya dalam serangan maut ke atas manusia, kawalan perundangan ke atas pemilikan baka ini wujud di beberapa buah negara.

Bully Amerika XL bertanggungjawab atas separuh daripada kesemua kematian yang disebabkan oleh anjing di United Kingdom pada antara tahun 2021 dengan tahun 2023, yang membawa kepada larangan ke atasnya di bawah Akta Anjing Berbahaya.

Penampilan
Piawaian baka United Kennel Club (UKC) dan piawaian baka American Bully Kennel Club (ABKC) adalah serupa, kecuali ABKC mengiktiraf empat keragaman saiz, berdasarkan ketinggian (Piawai, Poket, XL, dan Klasik), sementara UKC mengiktiraf hanya satu saiz piawai.

Semua anjing dikelaskan dan ditunjukkan sebagai anjing piawai sehingga mencapai usia setahun. Dari situ, ia dipisahkan mengikut keragaman dan ditunjukkan dalam persaingan dengan jenis sendiri.

Piawai
Jenis piawai bully Amerika ialah anjing bersaiz sederhana dengan tubuh berotot besar padat, struktur tulang berat, dan kepala gempal. Anjing jantan mesti setinggi , sementara betina pula mesti setinggi  pada paras kelasa.

Poket
Jenis "poket" ialah varian lebih kecil dengan jantan dewasa sepenuhnya yang setinggi  dan betina yang setinggi  pada paras kelasa.

XL
Jenis "XL" ditentukan oleh ketinggian dewasanya dengan jantan yang setinggi  dan betina yang setinggi  pada paras kelasa.

Klasik
Anjing klasik ialah anjing berbingkai lebih ringan daripada anjing piawai, tetapi berada dalam julat ketinggian sama. Anjing ini tidak memaparkan ciri-ciri berlebihan yang kerap terdapat pada keragaman lain dan dapat dikatakan memaparkan zuriat lebih jelas daripada pitbulterier Amerika/terier Staffordshire Amerika.

Saiz tidak piawai
Di luar piawaian baka, anjing yang lebih pendek atau lebih tinggi daripada variasi-variasi tersebut telah dibiakbakakan. Anjing lebih kecil kadang-kadang dipanggil "mikro" dan yang lebih besar dipanggil "XXL", tetapi kedua-duanya tidak diiktiraf oleh kelab kenel sebagai keragaman sah.

Perangai
Pembiak baka bully percaya bahawa perangai bully individu bergantung pada pembiakbakaannya dan pelatihannya. Banyak anjing, walaupun bertindak sebagai anjing riba di rumah, cemerlang dalam sukan seperti penarikan berat dan flirt pole. Agresi terhadap manusia tidak digalakkan dalam piawaian baka. Para pembiak baka telah mengakui bahawa bully Amerika dapat menjadi sangat berbahaya jika dibesarkan atau dibiakbakakan dengan tidak betul.

Kesihatan
Memandangkan bully Amerika ialah baka baharu, terdapat sedikit maklumat tentang kesihatan. Sejenis iktiosis kongenital wujud pada baka ini dan serupa dengan bentuk yang hadir pada buldog Amerika. Menurut British Veterinary Association, displasia pinggul ringan ialah sebahagian daripada piawaian baka untuk bully XL.

Sejarah
Pitbulterier Amerika (APBT) ialah asas (baka induk) yang digunakan untuk mewujudkan bully Amerika. APBT telah mengekalkan penampilan dan perangai yang menjadi ciri selama lebih daripada satu abad, dengan strain berlainan APBT yang muncul dalam baka ini, masing-masing dengan atribut fizikal berlainan. Satu strain tertentu APBT disilangkan untuk mewujudkan susuk tubuh lebih gempal yang pada asalnya disalahtafsirkan oleh para pembiak baka sebagai APBT baka tulen. Akhirnya, cukup pembiak baka bersetuju bahawa anjing ini cukup terpisah daripada APBT sehingga patut dipanggil baka berbeza sama sekali.

Bully Amerika, seperti yang dikenali kini, memulakan perkembangan tahun 1980-an dengan majoriti produk tingkah laku dan estetik akhir yang telah diselesaikan pada tahun 1990-an. Baka ini pertama kali diiktiraf oleh kelab bakanya, American Bully Kennel Club (ABKC), pada tahun 2004. Pejabat pendaftaran ini mula-mula bertindak sebagai cara untuk mendokumenkan pedigri dan menunjukkan baka berpandukan piawaian bertulisnya. Menurut ABKC, keinginan awal untuk baka ini adalah untuk menghasilkan anjing dengan dorongan pemangsa lebih rendah dan lebih banyak trait dan ciri "bully" berbanding dengan terier Staffordshire Amerika. Jisim dan tulang berat diutamakan untuk memastikan rupa sedemikian dan, oleh sebab ini, banyak anjing yang ditunjukkan hari ini memaparkan bahagian hadapan lebar yang untuknya ia pada asalnya dibiakbakakan. United Kennel Club menyatakan bahawa, walaupun bully Amerika ialah hasil pertumbuhan berlebihan bagi pitbulterier Amerika, beberapa baka lain digunakan untuk mencapai penampilan berotot yang diingini oleh pembiak baka, termasuk buldog Amerika, buldog Inggeris, buldog lama Inggeris.

American Bully Registry menyatakan bahawa baka ini dibiakbakakan untuk menjadi anjing pendamping dan bahawa pembiak baka telah berusaha untuk mengurangkan "gameness" (naluri untuk melawan anjing lain) pada baka ini. Menurut Bullywatch, susur galur bully XL yang hadir di United Kingdom adalah amat terbiak baka dalam, kerana populasi pengasas kecil yang diimport pada tahun 2014–2015. Banyak susur galur ini berasal daripada seekor anjing Amerika bernama Kimbo, yang membapai sebilangan besar anjing yang memaparkan agresi tidak boleh ramal ke arah manusia.

Perundangan spesifik baka

Emiriah Arab Bersatu
Emiriah Arab Bersatu "melarang pemilikan dan pengedaran bully Amerika untuk individu dan pertubuhan komersial."

Ireland
Di Ireland, bully Amerika dibatasi sebagai bandog. Ia mesti diberongsong dan diikat pada cawak yang tidak lebih panjang daripada  apabila berada di ruang awam, antara keperluan lain.

Pada 12 Julai 2024,  Menteri Perkembangan Komuniti, Heather Humphreys, mengumumkan rancangan untuk memperkenalkan larangan dua peringkat mulai 1 Oktober 2024. Fasa 1 bakal menjadi larangan ke atas pembiakbakaan, perumahan semula, penjualan semula, dan pengimportan. Fasa 2 bakal membatasi pemilikan kepada anjing yang telah diperlesenkan, dimikrocip, dan dineuterkan.

Jerman
Jerman telah meluluskan undang-undang mengenai anjing berbahaya () pada tahun 2001. Undang-undang ini melarang import atau pemindahan anjing tertentu dan menyertakan baka berikut: Bulterier, bulterier Staffordshire, pitbulterier, dan terier Staffordshire Amerika, serta baka silang dan baka kacuk anjing-anjing ini.

Pada 9 Februari 2023, Mahkamah Pentadbiran Tinggi Rheinland-Pfalz memutuskan bahawa pengelasan anjing yang bapanya ialah bully Amerika sebagai anjing berbahaya diizinkan di bawah undang-undang negeri mengenai anjing berbahaya.

Dalam tempoh setahun, 2 orang dibunuh oleh bully Amerika, kedua-dua anjing merupakan anjing peliharaan keluarga. Menurut statistik, Jerman mempunyai kira-kira 3 serangan anjing maut setiap tahun.

Turki
Di Turki, ada pengharaman ke atas pemilikan atau pembiakbakaan bully Amerika.

United Kingdom
Bully XL bertanggungjawab untuk lebih daripada 50% (10 daripada 19) kematian manusia berkaitan dengan anjing yang disebabkan oleh anjing di United Kingdom dalam tempoh pada antara tahun 2021 dengan tahun 2023. Pada Januari 2024, Pemerintah United Kingdom menambahkan bully XL ke dalam Akta Anjing Berbahaya 1991, lalu mengharamkan penjualan, pembiakbakaan, atau peninggalan bully XL atau pembawaan bully XL di ruang awam tanpa cawak dan berongsong. Pemilikan bully XL menjadi haram tanpa sijil pengecualian sah, insurans liabiliti awam, pemikrocipan anjing, peneuteran anjing, pemakluman perubahan kekal alamat rumah, dan keadaan terjamin untuk mencegah pelarian anjing berkenaan. Piawaian pengakuran dibangunkan untuk membantu pegawai penguatkuasaan dalam pengenalpastian bully XL mengikut penampilan dan saiz.

Bully Amerika mula-mula tiba di United Kingdom pada tahun 2014 atau tahun 2015 dan semakin popular semasa sekatan COVID dalam tempoh tahun 2020–2021. Oleh sebab baka ini bukan baka berdaftar dengan The Kennel Club United Kingdom, tidak ada pengetahuan tentang bilangan anjing atau pembiak baka yang ada di United Kingdom. Sebelum pelarangan, pemerintah menganggarkan bahawa terdapat 10,000 ekor anjing bully XL di United Kingdom, tetapi menjelang Disember 2024 terdapat 59,500 ekor anjing bully XL yang berdaftar dengan pemerintah (57,000 ekor di England dan di Wales dan 2,500 ekor di Scotland), sekitar 4,500 ekor terlarang yang disyaki dirampas, dan 800 ekor anjing dilupuskan. Kawasan Liverpool, Birmingham, Cheshire, Doncaster, dan Sheffield mempunyai kadar tertinggi bagi pendaftaran pengecualian anjing bully XL per kapita.

Lihat juga
 Bokser
 Indeks sefalik
 Jenis buldog
 Pitbul
 Terier jenis bull
 Terier Staffordshire Amerika

Catatan

Rujukan

Pautan luar






Kategori:Baka anjing
Kategori:Baka anjing berasal dari Amerika Syarikat
Kategori:Anjing teman